Umjesto da čuva granicu, djelatnik policijske postaje u Dugoj Resi u noći na subotu odlučio je zabaviti se u lokalnom kafiću Arka. Njegov šou glavna je dugoreška tema, a svi se zgražaju nad činom osobe koja bi trebala održavati red. Ne samo što je napustio radno mjesto nego je, dobro raspoložen i pod utjecajem alkohola, i plesao s konobaricom.

Međutim, u jednom je trenutku pretjerao i, kako pričaju očevici, postao nepodnošljiv. Stoga su iz kafića pozvali u pomoć njegove kolege. Graničnog policajca to nije nimalo zabrinulo. Kada je vidio policajce na vratima, mirno je izišao iz kafića, sjeo u svoj službeni automobil i dao se u bijeg.

Policijska potjera dugoreškim ulicama, srećom, nije dugo trajala. Završila je na potezu između Jarčeg Polja i Lipe, bez težih posljedica. Dugoreški plavac trijeznio se u policijskoj postaji. Kako neslužbeno doznajemo, imao je nešto više od jednog promila alkohola u krvi. Očekuje ga nekoliko prijava, od remećenja javnog reda i mira, opiranja službenoj osobi, do vožnje pod utjecajem alkohola.

Glasnogovornica PU karlovačke Andreja Lenard potvrdila je da će biti udaljen iz službe i da će protiv njega biti pokrenut disciplinski postupak.

>> Potjera kod Čakovca: Bježao policiji pa se zabio u stup

>> Filmska potjera u Šibeniku: Pijan bježao policiji pa se zabio u auto